Rom 12:9 Fake wees is uit in God se koninkryk

**Besprekings vraag**: Wat verafsku jy in die lewe?

Preek:

Vanaand kom ons by die **praktyk van die Christelike lewe**.

Lees Rom 12:9

9Moenie veins dat jy ander liefhet nie; doen dit uit jou hart uit. Haat alles wat ver­keerd is; kies kant vir wat goed is. (NLV)

1983 vertaal:

Die liefde moet opreg wees. Verafsku wat sleg is en hou vas aan wat goed is.

**3 dinge:**

* Liefde moet opreg wees
* Verafsku wat sleg is
* Hou vas aan wat goed is.

**Hoekom liefde?**

Liefde is waarom alles in God se koninkryk draai

Joh 3:16 leer

16“God het die mensewêreld só liefgehad dat Hy sy enigste Seun gegee het sodat elk­een wat in Hom glo, nie verlore gaan nie, maar die ewige lewe sal hê.

Jy **kan jou naam daar insit**.
God het jou gelowige, glo so lief... dat Hy alles vir jou gedoen het.

**Voor Jesus se kruisiging** gee Hy een van die belangrikste opdragte:

Ek gee julle ‘n nuwe gebod: julle moet mekaar liefhê, Soos Ek julle liefhet, moet julle mekaar ook liefhê. As julle mekaar liefhet, sal almal weet dat julle dissipels van My is. (Joh 13:34).

**Wat is liefde?**

Daar is **verskeie definisies** van wat liefde dan sou wees.

Maar Jesus het die vraag beantwoord.

**As jy wil weet wat liefde is,** sê Jesus:

* Kyk na My
* Kyk hoe Ek vir jou omgee
* Kyk wat Ek vir jou gedoen het
* Kyk hoe groot my liefde vir jou is

Dit sê die Here Jesus – is wat Ek van jou verwag.

Want **as liefde die band tussen gelowiges is**,
wat hulle leef, praat, doen, uitstraal
“sal almal weet dat julle my dissipels is” (Jesus aan die woord).

**Wanneer jy liefde leef**,
leef jy ‘n bonatuurlike lewe.

Want **liefde is nie van nature nie**,
kom nie vanself nie.

Dit **laat die wêreld stom, verbaas**...
met die vraag:

* Wat maak dat Christene so anders is?
* Dat hulle na mekaar uitreik?
* na mekaar omsien en help?

**Wat gebeur as jy Jesus volg** en sy liefde deur jou na die mense om jou vloei?

Jesus antwoord

20“Ek bid egter nie net vir hulle nie, maar ook vir dié wat op grond van hulle boodskap nog in My sal glo. 21Ek bid dat hulle almal een mag wees, net soos U, Vader, in ’n hegte verhouding met My en Ek met U is; dat hulle ook in ’n hegte verhou­ding met Ons mag leef sodat die wêreld kan glo dat U My gestuur het. 22En Ek het die heerlikheid wat U aan My gegee het, ook aan hulle gegee sodat hulle een kan wees net soos Ons een is. 23Dit beteken dat Ek in ’n hegte verhouding met hulle en U met My moet leef sodat hulle ten volle een kan wees, sodat die wêreld verseker kan weet dat U My ge­stuur het, en dat U hulle liefhet net soos U My liefhet.

24“Vader, Ek wil graag hê dat dié men­se wat U aan My gegee het ook moet wees waar Ek is, dat hulle ook by My mag wees sodat hulle my heerlikheid kan sien, dié heerlikheid wat U aan My gegee het omdat U My nog voor die skepping van die wêreld liefgehad het. (Joh 17:20 -24) (NLV).

**Jy word een met** medegelowiges.

Jy word een met God.
Daar moet eenheid en opregte gemeenskap ervaar word.

**Wat is opregte gemeenskap?**

‘n Plek waar jy jouself kan wees
en mense jou lief het vir wie jy is,
ten spyte van jou tekortkoming.

Dit **vra dat jy jouself moet gee**, op offer.
Kyk na Jesus as voorbeeld.
Dit is liefde...

**So verkondig jy Christus**.

Ons teks leer:

Dié liefde moet opreg wees.

**Wat beteken opreg?**

Dit beteken: Die ware jy moet opdaag.
Jy moet nie ‘n nabootsing of ‘n projeksie wees
van wat ander van jou verwag nie.

Die **woord beteken letterlik** om sonder masker te wees.

In die **Grieks-romeinse wêreld was alle toneelspelers** mans.
Dikwels was dit net een man wat verskillende rolle vertolk het
deur net ‘n ander masker op te sit,
en sy stem by die nuwe karakter te laat aanpas.

Nou leer Paulus:

**Liefde is** om sonder ‘n masker te wees.
Wees wie jy regtig is.
Moenie fake wees nie.

**Opregte verhoudings is skaars** vanweë skynheiligheid.
 Mense moet jou aanvaar met jou sterk en swakpunte.
Dan kan daar opregte vriendskappe kom.

**Opregtheid is vir God baie belangrik**.
Hieroor is die Bybel baie duidelik.

Kyk na **Jesus se uitsprake oor skynheiligheid**.
Kyk, wat het in die vroeë kerk gebeur
sodat gelowiges kon besef
 skynheiligheid hoort nie in die liggaam van Christus nie.

**Agtergrond:** Die kerk het ongelooflik vinnig gegroei.
Duisende het tot bekering gekom en die behoeftes van die kerk het ontplof.
**Die rede**:
 80% van die vroeë kerk het uit slawe en mense met ‘n lae sosio-ekonomiese klas gekom.

Barnabas (sy naam beteken: iemand wat mense moed inpraat)}, ‘n ryk man
 afkomstig van die eiland Ciprus
Hy het eiendom aan die dissipels gegee
om aan die behoefte van die groeiende vroeë Christene te voorsien.

**Dié Barnabas** was ‘n vrygewige en Godvresende man.
Hy het dit sy werk gemaak om mense in nood te help.

Die **nuus van Barnabas** se skenking het **opslae gemaak**.
Die mense het hom hoog geag in die gemeente
en na hom opgesien.

**Ananias en Safira het die situasie dopgehou**
en wou ook die selfde agting as Barnabas verkry.
Hulle het ‘n plan beraam.

**Die plan**: Hulle het van hul eiendom verkoop
en ook die geld aan die gemeente geskenk as liefdesdaad geskenk
maar hulle het besluit om van die koopsom terug te hou.

U sien, **die masker was** – ons gee alles vir liefdadigheid.
Ons speel in dieselfde liga as Barnabas...
Ons is net so vrygewig...

So wou hulle **die brood aan beide kante botter**
maar net hulle sou daarvan weet.
Niemand sou agter hul masker sien nie.

So **vertel Ananias die wonderlike nuus**
van hul groot vrygewigheid aan die kerk.

Die Heilige **Gees het Petrus agter agter Ananias se masker laat sien**.
Hy het Ananias se masker afgehaal met die woorde:

*Ananias,* ***hoekom het jy jou deur die Satan laat omhaal*** *Die grond was joune en jy kon met die geld maak wat jy wil*Jy hoef nie 'n deel vir die kerk te gegee het nie.
Maar jy gee voor dat jy die volle koopsom gee*.*Jy het nie vir mense gelieg nie, maar vir God.” (Handl 5:3-4)

***Die probleem is skynheiligheid****!*

Die **oordeel wat Ananias op daardie oomblik getref** het
was destyds skokkend vir die kerk, en vir my vandag nog skokkend.

Ananias het **daar dood inmekaar gesak**
en die jongmanne het gekom, hom weg gedra
en gaan begrawe.

**Drie ure later** het Saffira, Ananias se vrou,
onbewus van haar man se skokkende vertrek, opgedaag
en Petrus wou toets of sy deel van die skynheilige plan was.

Saffira, "Het julle die grond vir hierdie bedrag verkoop?”

Haar **medepligtigheid aan die skynheiligheid** was op die lappe.
en weer:

“Waarom het julle twee saamgesweer om die Gees van die Here te toets?(NLV)/
te tart ('83 vertaling)

Net hier buite die deur is die jong mans wat jou man begrawe het, en hulle gaan jou ook uitdra.” (NLV)

Die **nuus het soos 'n veldbrand versprei**
en die gemeente het baie bang geword...

**God verwag eerlikheid** en nie skynheiligheid
in hierdie nuwe groepie mense wat kerk genoem word.

**Daar is nie plek vir bedrog** in die liggaam van Christus nie.
Die kerk moet die wêreld verander
en hulle kan dit alleen met ware liefde en opregte verhoudings doen.

Kan jy **jou in dink hoe gaan dit lyk**
as die Here dieselfde maatstaf vanaand hier sou toepas?

**"Fake" wees is uit in God se koninkryk**!

Jou liefde moet opreg wees!

**Jou doel** in die lewe moenie wees:
 hoe naby aan die grenslyn van die sonde
 kan ek leef nie.

Ons **moet nie die sonde troetel nie**.
Sonde kry kleintjies en jy moet hulle grootmaak.

Moenie **dink jy kan met die sonde speel**
en niks oorkom nie.
Die **feit dat jy in Jesus Christus glo**
maak jou nie imuun teen sonde of die gevolgde daarvan nie.

Dit **neem 'n geweldige klomp energie** om voortdurend te probeer wegkruip.
Kom uit jou skuiling,
bely jou sonde en ontwikkel 'n afsku daaraan.

**Wat is jou gevoel teenoor dinge wat jy verafsku**? (Jy moes net nou daaroor praat)

Ons teks leer dit is hoe jy oor die slegte dinge/ sonde moet voel.

Weet nie van jou nie maar **die dinge waaraan ek 'n afsku het**
laat my siek voel.
Dit maak my naar.

Gee my 'n gevoel van ongemak.

Maak dat ek wil wegkom.

Ons teks leer dit moet jou houding teenoor die sonde wees.

**Korinthe was** selfs onder die heidene **bekend as 'n goddelose stad**.

Dit was baie moeilik vir die Christene daar om hul sondige leefwyses te laat vaar.
Dit was so eie en deel aan hul omgewing.

**Paulus waarsku teen ongeoorloofde seksuele verhoudings,**afgodery (1 Kor 6:18; 10:14), liefde vir geld is die wortel van verskeie soorte boosheid (1 Tim 6:10)
en sy raad is vlug.

**Kry afstand tussen jou en die sonde**.

**Wat is die dinge wat die Here haat**?

16Daar is ses dinge

wat die Here haat,

nee, eintlik **sewe dinge**

**waarvan Hy ’n afsku het:**

17oë vol hoogmoed,

’n tong wat lieg,

hande wat onskuldiges doodmaak,

18’n hart wat slegte planne beraam,

voete wat agter kwaad aanloop,

19’n valse getuie

wat leuens verkoop,

en iemand

wat rusie veroorsaak

tussen broers. (Spreuke 6:16-19)

**Jou persoonlike opdrag**: Hou vas aan wat goed is.

Die **griekse woord Kollao**

Beteken om aan te kleef, vas te bind, vas te gom.

Dit word gebruik om 'n fisiese, emosionele, of geestelik verbintenis aan te dui.

Jy **wat 'n volgeling van Jesus Christus is**
moet jou vasgom, vasbind aan dit wat goed is.

**Hoe weet jy wat goed is?**

Leer dit uit God se woord.'

**Wat staan jou te doen?**

Moenie aan die sondige wêreld gelyk word nie,
maar laat God julle verander deur julle denke te vernuwe.
Dan sal julle kan onderskei wat die wil van God is,
wat vir Hom goed, aanvaarbaar en volmaak is.

Slot

**Wat leer ons teks?**

Jou liefde moet opreg wees,
verafsku wat sleg is
en hou vas aan wat goed is.

Amen

Bronnelys

Verskeie Bybelvertalings

Verskeie kommentare: Mac Arthur, Ingram, C.